Jabarkan 2014–2017: Material dan Chapters dari Yuna (penyanyi) dalam bahasa melayu

Pada Disember 2014, Yuna melancarkan lagu "Broke Her" sebagai single. Ia mempunyai sampel lagu Drake "0-100".

Pada 31 Januari 2015, beliau mengadakan persembahan dalam majlis penutup Piala Asia AFC 2015.

Yuna melancarkan album Material pada 5 Mei 2015. Album ini menjadi album berbahasa Melayunya yang pertama. Kebanyakan lagu-lagu di dalam album ini telah dikeluarkan beberapa tahun yang lalu sebagai single berasingan. Matlamat album ini adalah untuk meluahkan kerinduan beliau terhadap bumi kelahirannya dan untuk mendekatkan lagi dirinya dengan semua peminatnya di Malaysia.

Pada Jun 2015, beliau telah dilantik sebagai penasihat pelancongan Malaysia untuk meningkatkan ketibaan pelancong di negara ini bersama-sama dengan Datuk Siti Nurhaliza dan Jimmy Choo.

Yuna merakamkan lagu Strawberry Letter 23 oleh penyanyi Shuggie Otis digunakan sebagai iklan bagi peruncit fesyen Sweden H & M dibintangi model Kanada Daria Werbowy yang disiarkan pada Mac 2015.

Yuna merupakan salah seorang dari 11 penyanyi tempatan dan seberang yang merakamkan semula lagu "Kau Ilhamku". Penyanyi yang terlibat termasuk penyanyi asalnya Man Bai, Joe Flizzow, Siti Nurhaliza, Elizabeth Tan serta penyanyi Indonesia termasuk Afgan Syah Reza dan Cita Citata. Lagu ini dipromosikan sebagai jingle iklan untuk kerjasama antara perkhidmatan penstriman Yonder Music dan syarikat telekomunikasi Celcom Axiata.

Pada 20 Mei 2016, Yuna telah mengeluarkan album terbaru beliau Chapters melalui Verve Records. Album ini telah dipilih oleh Billboard di 2016 Critics' Picks untuk Album R&B Terbaik di tempat ke-7.

2018–kini: Wanita Besi, kerjaya sebagai pengarah dan Rouge

Yuna berkongsi kisah kehidupan peribadinya dalam filem pendek untuk produk syampu Pantene berjudul Wanita Besi yang bersiaran di saluran YouTube Pantene pada 25 Jun 2018. Dalam temuramah bersama mStar Online, beliau berkata: "Jujurnya saya pada mulanya segan nak cerita dan berkongsi kisah peribadi saya tetapi untuk filem pendek ini saya tertarik kerana ia tidak mengisahkan jalan cerita yang tipikal". Beliau dilaporkan bakal muncul dengan album yang dijadual bakal berada di pasaran pada penghujung tahun ini.

Yuna mula menduduki kerusi pengarah pada Oktober 2018 menerusi muzik video untuk lagu "Alone" nyanyian Hani & Zue. Beliau kemudiannya mengarahkan satu lagi muzik video kumpulan itu, "Aku dan Laguku". Pada Disember 2018, Yuna melakar sejarah tersendiri apabila mengumpul jumlah penstriman mencecah 36 juta menerusi aplikasi muzik Spotify sepanjang 2018. Jumlah itu merangkumi pendengar dari 65 negara, sekali gus membuktikan pengaruh beliau berkembang luas di seluruh dunia.

Pada 5 April 2019, Yuna melancarkan single terbaru, "Forevermore". Menurutnya, lagu baru ini berkisarkan tentang pengalaman beliau membesar di sebuah bandar kecil dan berasal dari sebuah negara kecil dan bagaimana persekitaran menjadikan beliau berusaha untuk menjadi yang terbaik yang diinginkannya. Video muzik rasmi dikeluarkan pada hari yang sama. Untuk video itu, beliau menyenaraikan kepakaran suaminya, Adam Sinclair, seorang pengarah yang berpengalaman, dan mereka menjalani rakaman video itu sepenuhnya di Malaysia, kebanyakannya di Kuala Lumpur dan Perlis.

Album antarabangsa keempat Yuna, Rouge dikeluarkan pada 12 Julai 2019. Pada hari sama, Yuna melakar sejarah yang tersendiri apabila sebuah papan iklan lampu diod pancaran cahaya (LED) muncul di tengah-tengah kota metropolitan Times Square, New York, Amerika Syarikat dengan memaparkan wajahnya yang dibawakan khas oleh platform penstriman muzik popular dunia, Spotify. Ini merupakan kali kedua wajah beliau dipaparkan di skrin gergasi Times Square, kali pertama ialah pada November 2016.

Beliau kini sedang menyiapkan album kelapannya yang dijangka akan dilancarkan pada hujung 2021.